**מסמך המלצות לקליטת בנים**

*בכל מקום במסמך זה בו ננקטת לשון זכר, הכוונה גם ללשון נקבה.*

**מבוא**

מזה שנים לא קלט קיבוץ כפר חרוב חברים חדשים, וגם החלטות הקיבוץ על תקנון בנים טרם מומשו בפועל. כחלק מהתהליך האסטרטגי הכולל המנוהל בימים אלה בכפר חרוב ובעקבות מפגשי החברים שהתקיימו באוקטובר 2011, הוקם צוות צמיחה דמוגרפית בו חברים: מוריס אסולין, שושי כנדיניאן, גילה לינטון, אביטל פלכטמן, הילה שגיא, נעמי רוזן, חוי אלוש, עידית בן שך, ברסי ספקטור, ארתור מינביץ, צלי קופרשטיין מנהל הקהילה והיועץ גלעד לוי. הצוות הציב לעצמו שתי מטרות מרכזיות, לשני שלבי תהליך כדלקמן:

1. לזהות את החסמים ליישום החלטות הקיבוץ ביחס לקליטת בנים, ולפעול להסרתם – מטרה מידית, אשר ההמלצות בעניינה מפורטות במסמך המלצות זה.
2. לגבש תפיסה אסטרטגית לצמיחה הדמוגרפית של כפר חרוב, לעשור הקרוב – מטרה לטווח ארוך יותר, אשר ההמלצות בעניינה יגובשו ויוצגו בהמשך ובנפרד.

.

**קליטת בנים לכפר חרוב - כללי**

במהלך עבודת הניתוח, המיפוי וההערכה שביצע הצוות ובהתבסס גם על המפגשים הציבוריים , הוא זיהה חסמים לקליטה המתייחסים לשלוש קבוצות עיקריות:

1. **חברי הקיבוץ**.

החסמים המרכזיים שזוהו בקשר לקבוצה זו נגעו לשני היבטים מרכזיים:

1. היעדר הסכמה חברתית והחלטות מחייבות בסוגיות "משיקות", כגון שיוך דירות ושיוך נכסים.
2. חשש של החברים הצעירים יותר, כי בניהם לא יזכו לתנאי הקליטה המוצעים היום (מימון תשתיות והנחה של 100% בדמי הכניסה לקיבוץ).
3. **בנים בגילאי 30+** (הערה: ככלל במסמך זה, ציון גילאים נעשה ברמה העקרונית ויהיה גמיש במרבית ההסדרים האופרטיביים) – הכוונה לקבוצת גיל הבשלה לקליטה בהיבט האישי/משפחתי, תעסוקתי וכלכלי.

החסמים המרכזיים שזוהו בקשר לקבוצה זו נגעו לארבעה היבטים מרכזיים:

1. החסם המרכזי - קושי במציאת תעסוקה באזור.
2. מעגל חברתי מצומצם.
3. מסרים לא ברורים ומוחלטים מצד כפר חרוב.
4. מלאי דירות זמניות מוגבל.
5. **בנים בגילאי 21-30**.

מעבר לחסמים שצוינו בהקשר של קבוצת הגיל הבוגרת יותר, הרלוונטיים, כמובן, גם כאן, החסם המרכזי והמשמעותי ביותר ביחס לקבוצת גיל זו, הוא שרובם המכריע אינו בשל – אישית/משפחתית, תעסוקתית או כלכלית – לקליטה בקיבוץ, על כל המשתמע מכך (רמת המחויבות הנדרשת, יכולת להתפרנס ולהתקיים באופן עצמאי ויכולת לבנות/לרכוש בית).

בנוסף לכל האמור לעיל, הצוות מעריך כי ככלל, קיים פער תפיסתי בין המשמעות בעבר של "קיבוץ" (בסוגיות של אחריות הקהילה, משמעות החברות, אחריות החבר וכו') לבין המשמעות היום. פער זה מייצר בלבול ופערי ציפיות בקרב החברים בכלל, הורי הבנים בפרט והבנים עצמם.

כאמור, הצוות בחן חסמים אלה ולהלן המלצותיו להסרת החסמים לקליטה, ע"י מתן התייחסות לשלוש הקבוצות לעיל וצרכיהן:

**הסרת חסמים – חברי הקיבוץ**

1. קבלת החלטות משלימה, במסגרת צוות בטחון אישי, בעיקר בסוגיות שיוך הדירות ושיוך הנכסים, אשר יקלו על הוצאה לפועל של הקליטה לחברות מלאה, בהתאם להחלטות הקיבוץ.
2. עיגון ההבטחה למימון תשתיות עד ראש המגרש על חשבון הקיבוץ והיעדר דרישה מבנים לתשלום דמי כניסה לקיבוץ, גם לבנים אשר ייקלטו בהמשך.

**הסרת חסמים - בנים הבשלים לקליטה מידית**

אוכלוסיית יעד: בנים בני 21 ומעלה ה"בשלים" לקליטה, ועומדים בכל שלושת הקריטריונים הבאים:

1. קיבלו החלטה על רצונם להתקבל מידית לחברות בכפר חרוב ולבנות/לקנות את ביתם בקיבוץ.
2. בעלי יכולת כלכלית לבניית/רכישת בית בהתאם לתנאים שנקבעו ע"י הקיבוץ.
3. בעלי יכולת התפרנסות מוכחת המתאימה לניהול משק בית בכפר חרוב.

על מנת להתגבר על החסמים ביחס לקבוצה זו, כפי שפורטו לעיל, מוצע בזאת כדלקמן:

1. ביחס לבניה: לפנות באופן יזום לבנים אלה ולהציע להם שתי חלופות לבחירה מידית:
2. חלופה א' – רכישה בהתאם לסעיף 9.4 לתקנון הקליטה, של דירה שתיבנה ע"י הקיבוץ, במתחם שנבחר לשם כך. חשוב – חלופה זו תצא לפועל רק אם יהיו ששה בנים, שיעמדו בכל שלושת הקריטריונים לעיל ושיהיו מוכנים ומסוגלים להתחייב מראש על רכישת הבתים.
3. חלופה ב' (המומלצת ע"י צוות צמיחה דמוגרפית) – רכישה של בית שייבנה במסגרת בניה מרוכזת באמצעות חברה מבצעת, אשר תדאג באופן מלא לכל שלבי הבניה ולפתרונות מימון הבניה, ותקטין את פוטנציאל הסיכון והחיכוך הכרוכים בחלופה א'.
4. בהקשר התעסוקתי:
	1. לשלב את מנהלת מש"א של הקיבוץ כגורם בתהליך הקליטה, הנדרש לפעולה יזומה.
	2. לקיים בדיקה עם ענפי הקיבוץ ביחס לשילוב בנים הנקלטים לחברות.
	3. לרכז מידע בנושא זה מהאזור, וליצור חיבור עם מערכות מועצתיות-אזוריות.
	4. לקדם פתרונות לעידוד יזמות בקרב הבנים הנקלטים.
5. ביחס למעגל החברתי:
	1. להמשיך ולקבל משפחות צעירות להרחבה הקהילתית.
	2. לאפשר קליטה לחברות של מי שאינם בנים, במידה והדבר הכרחי להשלמת מתחם בניה (באישור מיוחד של אסיפת הקיבוץ, בכפוף לקריטריונים שייקבעו, ובתנאים שונים משל בנים, קרי, תשלום עבור תשתיות ותשלום דמי כניסה כפי שייקבע).
	3. לבחון בעתיד קידום יוזמות, כגון הקמת מדרשה או מכינה, שיביאו לקיבוץ משפחות נוספות.
	4. בנים ב"מסלול בנים לקליטה" יהוו תוספת חברתית.
	5. שימוש בדירות זמניות פנויות להשכרה למשפחות תושבים.
6. בהקשר של דיור זמני בקיבוץ:
	1. לקדם הבאת מגורונים זמניים לקיבוץ.
	2. המשך איחוד דירות ובניית קומות שניות בשכונת "הווים".
	3. בחינת היתכנות של בנייה להשכרה.

**הסרת חסמים - בנים שאינם בשלים לקליטה מידית**

אוכלוסיית יעד: בנים בני 21 ומעלה שאינם "בשלים" לקליטה, היינו, בנים המעוניינים באופן עקרוני להיקלט, אולם אינם עומדים בחלק, או בכל שלושת הקריטריונים שצוינו לעיל (כלומר, לא מעוניינים להיקלט באופן מידי ו/או אינם בעלי יכולת לבנות/לרכוש בית ו/או אינם בעלי יכולת התפרנסות מוכחת).

על מנת לתת פתרון לקבוצה זו, מוצע לפתח ולהוציא לפועל, **מסלול בנים לקליטה**.

מסלול בנים לקליטה

מסלול זה פותח לאחרונה במספר קיבוצים. הוא מיועד לבנים המעוניינים להתקבל לחברות בקיבוץ (בהווה או בעתיד) אולם אינם בשלים לכך בטווח המידי (כלכלית, תעסוקתית או רגשית). מטרת המסלול לתת לבנים אלה בטחון וודאות ביחס לקליטתם כחברים מלאים, כאשר "יבשילו" לכך, תוך מענה מידי לצרכי הדיור (ואולי צרכים נוספים) עד אותו שלב, ולהבטיח לקיבוץ עתודת בנים שתתקבל בשנים הקרובות לחברות. חשוב לציין, כי ההצטרפות למסלול לא בהכרח מחייבת מגורים בקיבוץ בתקופת המסלול (וכך ניתן לקרב גם בנים המטיילים/לומדים/מתגוררים כרגע מחוץ לקיבוץ).

העקרונות הבסיסיים של המסלול, אשר יש לעגן כתקנון עצמאי, יכללו את המרכיבים הבאים:

1. התחייבות הדדית עקרונית (בחתימה על ההסדר).
2. עדיפות בדיור ביניים בקיבוץ לבנים במסלול לקליטה על פני מי שאינו במסלול זה.
3. שילוב בנים במסלול במערכות החברתיות והקהילתיות של הקיבוץ.
4. התחייבות של הקיבוץ למגרש מבונה/לא מבונה לרכישה/בניה עתידית בהתאם לבחירת הבן במסלול.
5. תשלום חודשי קבוע (בסד"ג של 150-300 ₪), כביטוי למחויבותו ולעיגון זכויותיו, שייזקף לזכות הבן במועד הרכישה בפועל.
6. תקופת השהות במסלול מוגבלת בגיל/בזמן (לדוגמא, עד גיל 35 או 7 שנים), כשבסיומה ייצא הבן מהמסלול ויבחר אם להתקבל לחברות ולבנות, או לעזוב את הקיבוץ ולוותר על זכותו.
7. הבן יוכל לבחור בכל עת להפסיק את המסלול, בין אם לצורך קבלה מידית לחברות (בכפוף לעמידה בקריטריונים ולבניית/רכישת בית) ובין אם עקב ויתור על הרצון להיקלט לחברות בקיבוץ (ותוך קבלה של החזר חלקי של התשלום החודשי שילם עד כה).
8. בן שלא יתקבל לחברות יקבל את מלוא הסכום ששילם בחזרה.

**סיכום**

הצוות מאמין, כי אימוץ ההמלצות העקרוניות שלעיל יוביל לשינוי גישה ביחס לתהליך הקליטה של בני הקיבוץ, הן מצד חברי הקיבוץ והן מצד הבנים. במקביל, יש לקבל החלטות בהתאם להמלצות צוות בטחון אישי, לקדם פעולות אופרטיביות (רובן הגדול מקודם בימים אלה), עפ"י החלטות תקנון בנים כפי שהתקבל, לגבש תקנון והסכמים **ל"מסלול בנים לקליטה**". לבסוף, הצוות סבור כי יש להמשיך בקידום תכנית אסטרטגית לקליטה, בה יידונו וייבחנו, מעבר לקליטת בנים, חלופות נוספות, בהן המשך קליטה להרחבה הקהילתית ו/או קליטת מי שאינם בנים לקיבוץ.

צוות צמיחה דמוגרפית